section_heading: Nomenklatura i kontroverzije
paragraph_text: Etimologija Perzijskog zaljeva temelji se na drevnoj iranskoj regiji Perziji (Farsu) odnosno Perzijancima koji su naselili njegove obale još početkom 1. tisućljeća pr. Kr., a najstariji povijesni dokument koji spominje taj hidronim su Darijevi natpisi iz Sueza (oko 500. pr. Kr.). Naziv Perzijski zaljev (lat. Sinus Persicus) ubrzo se uvriježio i diljem Zapadnog svijeta o čemu svjedoče brojna djela starogrčkih, helenističkih i rimskih autora koji su istovremeno Crveno more nazivali „Arapskim zaljevom” (lat. Sinus Arabicus). Apolitički i povijesni naziv zadržao se i nakon pada Sasanidskog Perzijskog Carstva što je vidljivo iz djela muslimanskih zemljopisaca i kartografa koji su vodenu površinu nazivali „Perzijskim morem” (arap. Baḥr Fāris) odnosno „Perzijskim zaljevom” (arap. Ḫalīǧ Fāris).